b'\n_START_ARTICLE_\nVeturia Goga\n_START_SECTION_\nEduca\xc8\x9bia muzical\xc4\x83\n_START_PARAGRAPH_\nVeturia a crescut \xc8\x99i s-a format \xc3\xaen familia preotului Zevedei (Zacheiu) Mure\xc8\x99an din Sebe\xc8\x99, care avea o aplecare \xc8\x99i spre muzica laic\xc4\x83. Cei trei copii ai preotului, doi b\xc4\x83ie\xc8\x9bi \xc8\x99i o feti\xc8\x9b\xc4\x83, c\xc3\xa2ntau \xc8\x99i la diferite instrumente: Octavian, fratele mai mare, la vioar\xc4\x83, Veturia (Du\xc8\x9ba) la pian \xc8\x99i Pompiliu, fratele cel mic, \xc3\xaenzestrat cu o deosebit\xc4\x83 dexteritate, m\xc3\xa2nuia cu talent toate instrumentele cu coarde, de percu\xc8\x9bie, sau de suflat._NEWLINE_Ulterior, vocea sa a fost \xc8\x99lefuit\xc4\x83 de dou\xc4\x83 dintre cele mai renumite profesoare de canto ale epocii: Mathilde Marchesi, la Paris, \xc8\x99i Ella Gmeiner-Klein, la Berlin.\n_START_SECTION_\nCariera muzical\xc4\x83\n_START_PARAGRAPH_\n\xc3\x8en 1903, anul c\xc4\x83s\xc4\x83toriei sale cu asesorul consistorial Laz\xc4\x83r Triteanu, Veturia (\xc3\xaenc\xc4\x83 Mure\xc8\x99an) a debutat \xc3\xaen Concertul \xe2\x80\x9eReuniunii Rom\xc3\xa2ne de Muzic\xc4\x83 \xc8\x99i C\xc3\xa2nt\xc4\x83ri\xe2\x80\x9d de la Sibiu, cu piesa \xe2\x80\x9eR\xc4\x83sunetul de la Cri\xc8\x99ana\xe2\x80\x9d de Ion Vidu. Ca solist\xc4\x83 a aceleia\xc8\x99i forma\xc8\x9bii a c\xc3\xa2ntat lieduri \xc8\x99i doine la spectacolele organizate \xc3\xaen zilele de 27 \xc8\x99i 29 august 1906 la Arenele Romane din Bucure\xc8\x99ti, pentru Expozi\xc8\x9bia general\xc4\x83 rom\xc3\xa2n\xc4\x83._NEWLINE_Apoi a devenit cunoscut\xc4\x83 \xc8\x99i la Budapesta c\xc3\xa2nd, \xc3\xaen martie 1909, a fost solista concertului organizat de Societatea Studen\xc8\x9beasc\xc4\x83 Petru Maior din Budapesta, concert cu un larg ecou \xc3\xaen capitala Ungariei._NEWLINE_\xc3\x8en anul 1909 l-a cunoscut la Sinaia pe George Enescu care i-a mijlocit accesul \xc3\xaen intimitatea reginei Elisabeta (Carmen Sylva), devenind Doamn\xc4\x83 de onoare a acesteia, calitate \xc3\xaen care c\xc3\xa2nta la Reuniunile muzicale ale acesteia._NEWLINE_La 28 decembrie 1909 a sus\xc8\x9binut un mare concert la Ateneul Rom\xc3\xa2n unde, acompaniat\xc4\x83 la pian de George Enescu \xc8\x99i Th. Fucs, a interpretat c\xc3\xa2ntece de Tiberiu Brediceanu \xc8\x99i piese din Bach, Dvo\xc5\x99\xc3\xa1k \xc8\x99i Strauss. \xc3\x8en cursul anului 1909, Veturia a c\xc3\xa2ntat \xc3\xaen mai multe limbi: german\xc4\x83, francez\xc4\x83, rom\xc3\xa2n\xc4\x83 \xc8\x99i maghiar\xc4\x83 \xc8\x99i a c\xc4\x83l\xc4\x83torit \xc3\xaen diverse capitale europene ca Paris, Berlin, Viena, Budapesta sau Roma, iar la \xc3\xaenceputul anului 1910, a c\xc3\xa2ntat la Oradea \xc3\xaen opereta \xe2\x80\x9e\xc8\x98eherezada\xe2\x80\x9d de Tiberiu Brediceanu. \xc3\x8en urma acestor succese, Veturiei Goga i se spunea prin 1911 \xe2\x80\x9ePrivighetoarea Ardealului\xe2\x80\x9d._NEWLINE_Un alt concert remarcabil l-a avut \xc3\xaen 1912, c\xc3\xa2nd, acompaniat\xc4\x83 la pian de George Enescu \xc8\x99i Cella Delavrancea a interpretat roluri din Cavalleria rusticana de Mascagni \xc8\x99i Secretul Susanei de Ermanno Wolf-Ferrari._NEWLINE_Veturia a c\xc3\xa2ntat \xc8\x99i \xc3\xaen dou\xc4\x83 concerte la Opera Regal\xc4\x83 din Berlin, rolul Elisabetei din Tannh\xc3\xa4user a lui Wagner \xc8\x99i din Flautul fermecat de Mozart._NEWLINE_Fiind Doamn\xc4\x83 de onoare, i-a fost prezentat\xc4\x83 lui Sigfried Wagner, fiul lui Richard Wagner, venit \xc3\xaen 1913 la Palatul Cotroceni pentru a dirija dou\xc4\x83 concerte. Ascult\xc3\xa2nd-o, acesta a angajat-o pentru a c\xc3\xa2nta \xc3\xaen 10 concerte pe scena celebrului Festival de la Bayreuth, apreciind timbrul \xc8\x99i for\xc8\x9ba dramatic\xc4\x83 a vocii sale._NEWLINE_Cariera muzical\xc4\x83 a Veturiei Goga a durat numai 16 ani, p\xc3\xa2n\xc4\x83 \xc3\xaen anul 1919, c\xc3\xa2nd s-a c\xc4\x83s\xc4\x83torit cu Octavian Goga \xc8\x99i, pentru a nu alimenta gelozia so\xc8\x9bului, a renun\xc8\x9bat la orice activitate muzical\xc4\x83.\n_START_SECTION_\nVia\xc8\x9ba public\xc4\x83\n_START_PARAGRAPH_\nVeturia Goga, care l-a cunoscut pe Adolf Hitler cu ocazia apari\xc8\x9biilor sale la Festivalul de la Bayreuth, era singurul translator rom\xc3\xa2n acceptat de Hitler \xc3\xaen discu\xc8\x9biile pe care acesta le avea cu mare\xc8\x99alul Ion Antonescu. Veturia Goga era \xc8\x99i prieten\xc4\x83 cu Maria Antonescu, so\xc8\x9bia mare\xc8\x99alului._NEWLINE_Mircea Goga, profesor de la Universitatea Sorbona din Paris, ultimul nepot al lui Octavian Goga, scria \xc3\xaen cartea \xe2\x80\x9ePrivighetoarea lui Hitler\xe2\x80\x9c c\xc4\x83 el crede c\xc4\x83 Veturia era agent secret al Reichului \xc8\x99i c\xc4\x83 dup\xc4\x83 1944 Veturia Goga a devenit comunist\xc4\x83 \xc8\x99i \xc8\x99i-a p\xc4\x83strat astfel \xe2\x80\x9ecastelul\xe2\x80\x9d de la Ciucea (Conacul Octavian Goga din Ciucea), ce fusese cump\xc4\x83rat \xc8\x99i renovat de Octavian Goga._NEWLINE_Mircea Goga sus\xc8\x9bine c\xc4\x83 mariajul cu Octavian Goga a fost, de fapt, misiunea \xc3\xaencredin\xc8\x9bat\xc4\x83 Veturiei de c\xc4\x83tre serviciile secrete germane, care ar fi recrutat-o \xc3\xaenc\xc4\x83 din 1914. Potrivit lui Mircea Goga, Veturia i-ar fi dat informa\xc8\x9bii lui Hitler despre activit\xc4\x83\xc8\x9bile lui Carol al II-lea, mare\xc8\x99alul Antonescu \xc8\x99i, chiar, ale so\xc8\x9bului, Octavian Goga. Mircea Goga este contrazis de Dan Bruda\xc8\x99cu, cu un doctorat la Cluj despre opera lui Goga, care o ap\xc4\x83r\xc4\x83 pe Veturia spun\xc3\xa2nd c\xc4\x83 a aceasta ar fi spionat cu \xc8\x99tirea autorit\xc4\x83\xc8\x9bilor de la Bucure\xc8\x99ti, cu sprijinul diploma\xc8\x9bilor rom\xc3\xa2ni din capitalele europene, exclusiv \xc3\xaen interes na\xc8\x9bional._NEWLINE_Legionarii considerau c\xc4\x83 Veturia era agent\xc4\x83 a Intelligence Service-ului britanic \xc8\x99i c\xc4\x83, f\xc4\x83c\xc3\xa2nd parte din anturajul intim al generalului Ion Antonescu, a contribuit hot\xc4\x83r\xc3\xa2tor la declan\xc8\x99area conflictului \xc3\xaentre acesta \xc8\x99i Garda de Fier.\n_START_SECTION_\nMausoleul \xc8\x99i biserica\n_START_PARAGRAPH_\n\xc3\x8entre anii 1938-1958 Veturia Goga a realizat la Ciucea \xe2\x80\x9eMausoleul\xe2\x80\x9d, un monument funerar ridicat dup\xc4\x83 planurile arhitectului George Matei Cantacuzino \xc8\x99i decora\xc8\x9biile, \xc3\xaen mozaic, proiectate de artista plastic\xc4\x83 Nora Steriade. \xe2\x80\x9eMausoleul iubirii\xe2\x80\x9d are 8 m \xc3\xaen\xc4\x83l\xc8\x9bime, cu o baz\xc4\x83 de 4 m. Mausoleul este construit din marmur\xc4\x83 \xc8\x99i mozaic de Murano, adus din Italia. Placarea cu mozaic a fost efectuat\xc4\x83 de Veturia care a muncit aproape 20 de ani la finalizarea lucr\xc4\x83rii._NEWLINE_\xc3\x8en 1939, dup\xc4\x83 moartea so\xc8\x9bului s\xc4\x83u, Veturia Goga a adus la Ciucea un monument de arhitectur\xc4\x83 rom\xc3\xa2neasc\xc4\x83, biserica din lemn din comuna s\xc4\x83l\xc4\x83jean\xc4\x83 G\xc4\x83lp\xc3\xa2ia \xc8\x99i a \xc3\xaenfiin\xc8\x9bat o m\xc4\x83n\xc4\x83stire de maici care a func\xc8\x9bionat p\xc3\xa2n\xc4\x83 \xc3\xaen 1947 \xc8\x99i \xc8\x99i-a reluat activitatea \xc3\xaen 1994.\n_START_SECTION_\nVia\xc8\x9ba dup\xc4\x83 al Doilea R\xc4\x83zboi Mondial\n_START_PARAGRAPH_\n\xc3\x8en 1946 a fost condamnat\xc4\x83 de Tribunalul Poporului (care o cercetase ca vicepre\xc8\x99edint\xc4\x83 a Consiliului de Patronaj al Operelor Sociale \xc3\xaenfiin\xc8\x9bat de Ion Antonescu, so\xc8\x9bie de fost prim-ministru, acuzat\xc4\x83 de dezastrul la care a fost \xc3\xaempins\xc4\x83 \xc8\x9bara de r\xc4\x83zboi, inclusiv de subminarea economiei na\xc8\x9bionale, ca \xc8\x99i de sustragerea unor bunuri ce ar fi apar\xc8\x9binut unor evrei sau comunit\xc4\x83\xc8\x9bi evreie\xc8\x99ti \xe2\x80\x93 acuza\xc8\x9bie niciodat\xc4\x83 dovedit\xc4\x83, \xc3\xaens\xc4\x83 etc.) \xc8\x99i obligat\xc4\x83 s\xc4\x83 aib\xc4\x83 \xe2\x80\x9edomiciliul for\xc8\x9bat\xe2\x80\x9d la Ciucea, fiind obligat\xc4\x83 p\xc3\xa2n\xc4\x83 \xc3\xaen 1957 s\xc4\x83 mearg\xc4\x83 regulat la postul de mili\xc8\x9bie, pentru a declara c\xc4\x83 nu a plecat din localitate. \xc3\x8en realitate, Consiliul de Patronaj al Operelor Sociale, angrenat \xc3\xaentr-o multitudine de ac\xc8\x9biuni \xc8\x99i manifest\xc4\x83ri sociale \xc8\x99i de caritate, a venit deseori \xc8\x99i \xc3\xaen sprijinul popula\xc8\x9biei evreie\xc8\x99ti, fie concret, cu ajutoare materiale \xc8\x99i medicamente, fie prin interven\xc8\x9bii la factorii de decizie politic\xc4\x83 inclusiv pentru a salva de la deportare persoanele amenin\xc8\x9bate. \xc3\x8en acest sens, mai t\xc3\xa2rziu, \xc3\xaen procesul din 1946, c\xc3\xa2nd Veturia Goga a fost pus\xc4\x83 sub acuzare pentru c\xc4\x83 a fost \xc3\xaen conducerea acestei organiza\xc8\x9bii, o serie de evrei au dat declara\xc8\x9bii \xc8\x99i au depus m\xc4\x83rturie, confirm\xc3\xa2nd sprijinul de care beneficiaser\xc4\x83 din partea ei personal._NEWLINE_\xc3\x8en procesul \xc3\xaen care Veturia Goga a fost judecat\xc4\x83 \xc3\xaempreun\xc4\x83 cu Maria Antonescu, acestea au fost acuzate \xc8\x99i de furtul bunurilor din Lega\xc8\x9bia Sovietic\xc4\x83 \xc3\xaen vara anului 1941, const\xc3\xa2nd din mobilier, covoare, vesel\xc4\x83._NEWLINE_\xc3\x8en 1967 Veturia a donat proprietatea statului cu condi\xc8\x9bia \xc3\xaenfiin\xc8\x9b\xc4\x83rii unui complex muzeal memorial, care s\xc4\x83 poarte numele poetului, iar ea s\xc4\x83 poat\xc4\x83 locui aici p\xc3\xa2n\xc4\x83 la moarte. \xc3\x8en plus, a pretins \xc8\x99i ob\xc8\x9binut acordarea unei pensii de merit, precum \xc8\x99i retribuirea ei ca director al respectivului muzeu. Astfel a luat na\xc8\x99tere Muzeul Memorial \xe2\x80\x9eOctavian Goga\xe2\x80\x9d unde Veturia, gazd\xc4\x83 fiind, a continuat s\xc4\x83 locuiasc\xc4\x83 \xc8\x99i s\xc4\x83 se preocupe de destinul postum al operei lui Octavian Goga p\xc3\xa2n\xc4\x83 \xc3\xaen anul 1979, anul mor\xc8\x9bii sale._NEWLINE_\xc3\x8en 1979 \xc3\xaenmorm\xc3\xa2ntarea Veturiei a fost sobr\xc4\x83 \xc8\x99i auster\xc4\x83, f\xc4\x83r\xc4\x83 lum\xc3\xa2n\xc4\x83ri, f\xc4\x83r\xc4\x83 pomeni, f\xc4\x83r\xc4\x83 alai, doar muzica a \xc3\xaenso\xc8\x9bit-o p\xc3\xa2n\xc4\x83 la \xe2\x80\x9eMausoleu\xe2\x80\x9d, unde a fost a\xc8\x99ezat\xc4\x83 l\xc3\xa2ng\xc4\x83 fostul ei so\xc8\x9b dup\xc4\x83 41 de ani de la marea desp\xc4\x83r\xc8\x9bire.\n_START_SECTION_\nDistinc\xc8\x9bii\n_START_PARAGRAPH_\n\xc3\x8en 1909 Regele Carol I a decorat-o pe Veturia cu Ordinul Bene Merenti, cl. I pentru Art\xc4\x83 \xc8\x99i Cultur\xc4\x83, acord\xc3\xa2ndu-i totodat\xc4\x83 titlul de \xe2\x80\x9eInterpret\xc4\x83 de Camer\xc4\x83 a Coroanei\xe2\x80\x9d.'